Harris se Thiem-sege was g’n vloekskootLloyd Harris. Foto: Twitter. Suid-Afrika se Lloyd Harris het gisteraand vir ’n opskudding gesorg toe hy die wêreld se no. 4-speler, Dominic Thiem, in die Dubaise ATP-toernooi geklop het. Die 24-jarige Harris het die wedstryd met 6-3 en 6-4 gewen en hy het die wind heeltemal uit die Oostenryker se seile gehaal. Om ’n uitdrukking te gebruik waarvoor die jonges so lief is; ’n mens kon duidelik in die tweede stel sien dat Thiem “oor” die wedstryd was. “Ek is super tevrede met my spel; Dominic is verreweg die beste speler wat ek nog gewen het. Ek sien op na iemand soos hy en dit maak vandag net nog meer spesiaal,” het Harris gesê. Maar hoewel dit sy eerste oorwinning is teen iemand wat onder die voorste vyf spelers ter wêreld tel, was dit hoegenaamd nie ’n vloekskoot nie. Die Suid-Afrikaner het al vantevore ’n stel of twee teen topgekeurde spelers – onder wie Roger Federer – gewen, maar hy kon nooit die uitklophou plant nie. Dit lyk egter asof dinge begin verander het toe hy met Stan Wawrinka in Katar afgereken het. Twee agtereenvolgende seges teen die wêreld se bestes is beslis nie te versmaai nie. “Die feit dat ek deesdae goeie tennis – wedstryd ná wedstryd – kan speel, sorg beslis vir baie selfvertroue. ” Veral Harris se afslane het soos ’n bom teen Thiem gewerk en die Oostenryker het ná die tyd erken dat hy omtrent moes bontstaan. “Ek het gesukkel om sy afslane terug te slaan en dit het tot baie ongedwonge foute gelei. Ek het ’n paar dae vantevore gesê dat indien ek nie op alle silinders vuur nie, ek teen van die spelers gaan sukkel,” het Thiem gesê. En sy profesie het teen Harris ’n werklikheid geword. Biggest win of his career! Qualifier @lloydharris63 shocks top seed Dominic Thiem 6-3, 6-3. @atptour #DDFTennis pic.twitter.com/mEdQZ1QSIm — Dubai Tennis Champs (@DDFTennis) March 16, 2021